Tiger Woods wakker ná motorongelukTiger Woods wen die Meesterstoernooi (14 April 2019) (Foto: AP Photo/David J. Phillip, File) Tiger Woods (45) herstel goed ná ŉ operasie wat hy moes ondergaan het weens beserings wat hy gister in ŉ motorongeluk opgedoen het. Dié bekende gholfspeler het ernstige beserings aan sy bene opgedoen toe sy motor Dinsdag vroegoggend die pad verlaat en verskeie keer gerol het. Woods is ná die ongeluk in Harbor-UCLA Medical Center in Kalifornië opgeneem waar hy ’n operasie moes ondergaan om sy regterenkel en -voet te stabiliseer. “Hy is wakker en herstel goed in sy hospitaalkamer,” sê Anish Mahajan, die mediese hoof van die Harbor-UCLA Medical Center in Kalifornië, in ’n verklaring. Maroela Media het vroeër berig wetstoepassingsbeamptes was Dinsdag op die ongelukstoneel in die Palos Verdes-omgewing in Los Angeles. Hulle meen Woods is baie gelukkig om die ongeluk te oorleef. Die steil stuk pad waar die ongeluk plaasgevind het, is berug vir motorongelukke. Volgens Alex Villanueva, polisiehoof van die Los Angeles-distrik, het Woods die sypaadjie getref en in die ruigte beland. Hy sê die motor moes verskeie kere gerol het voordat dit tot stilstand gekom het. Die ongelukstoneel. (Foto: Patrick T. FALLON/AFP) Woods se motor is op sy sy in ŉ stuk veld – ŉ ent van die pad af – aangetref. Die motor se enjinkap was erg beskadig. Carlos Gonzalez, die eerste beampte op die toneel, het gesê Woods was in die wrak vasgekeer. Hy was by sy volle bewussyn en kon homself identifiseer. Hy het gesê sy naam is “Tiger”. Die polisie en brandweer het meganiese toerusting gebruik om Woods uit die wrak te bevry voordat hy na die hospitaal gehaas is. Woods was blykbaar nie onder die invloed van dwelms of alkohol tydens die voorval nie, maar daar word wel vermoed dat hy die spoedgrens oorskry het. Woods is een van die suksesvolste gholfspelers van alle tye en het al 15 groot kampioenskappe gewen. Hy het onlangs sy vyfde rugoperasie ondergaan en het gesê hy is onseker of hy in April aan die Masters-toernooi sal kan deelneem. “Namens die PGA-toernooi en ons spelers wil ons sê Tiger is in ons gebede en hy sal ons volle ondersteuning hê tydens sy herstelproses,” het Jay Monahan, kommissaris van die PGA-toer, in ŉ verklaring gesê.